晝坐東軒忽十三蝴蝶顔色鮮碧飛舞近人移時方去紀之以詩
作者：李復
朝代：宋

paragraphs: 天上寶玉琴，星徽點瑟瑟。
仙人手摩拂，變化通靈術。
忽隨琴聲起，委蛻如蟬質。
飛翔下綠雲，風翅含寒碧。
人間清晝長，遊覽喜自得。
見我瓶中花，羣遊過簾額。
高戲亂疏幌，低舞侵墮幘。
却疑午夢酣，身是濠梁客。
栩栩出虛庭，興闌有歸色。
應聞調絃聲，驚去欻無迹。